***Бранислав Нушић***

***(1864 - 1839)***

Несумњиво наш највећи драмски писац епохе реализма, Бранислав Нушић, је рођен у сиромашној трговачкој породици градског порекла у Београду 8. октобра 1864. године да би детињство провео у Смедереву. Својим комедиографским склоностима он је представник који захвата, или који припада, двема епохама реализма - како оном класичном из 80-их година 19. века, тако и оном социјално ангажованом реализму из прве четвртине 20. Основну школу је завршио у Смедереву, а гимназију у Београду када пише и своје прве песме које је потписивао својим правим именом - Алкибијад Нуша. У Београду и Грацу је студирао права. На књижевном се небу појављује још као врло млад - *Народног посланика* је написао у својој деветнаестој години. Но, као припадник Радикалне странке одмах је осетио чврсту руку режима - морало је проћи пуних тринаест година да би ова комедија била постављена на сцену. Али, није то једини случај - *Сумњиво лице* је чекало пуних тридесет и пет година.

Мора се признати да је тај први комедиографски потез био врло смео - створио је сатирично-хумористичну комедију на изразито политичкој основи у време када је Србијом владала самовоља режима и када је у крви гушена тимочка буна. Може се само замислити колико је овај рукопис застрашио речиму оданог грађанина у лику управника Народног позоришта у Београду, Милорада Шапчанина. Човек одан режиму држао је под кључевима комедију која је за објект своје сатире узела ни мање ни више до саму власт.

Нови, јо{ш чешћи сукоб са влашћу имао је 1887. године поводом сатиричке песме *Два раба* . Као учесник српско-бугарског рата коме је и те како било познато јунаштво мајора Катанића увредила га је чињеница да је он сахрањен без церемонија, насупрот мајци дворског генерала Франасовића - тој сахрани је присуствовао и краљ Милан. О својим ратним доживљајима Нушић је, иначе, написао и књигу -  *Приповетке једног каплара*. Но, због ове песме - *Два раба* - осуђен је на две године затвора где пише свој "*Еx Понто*", исповедне *Листиће* и комедију *Протекција*.

По изласку из затвора упућен је у конзулску службу у крајеве који су још увек били под турском влашћу - Битољ, Серез, Скопље, Приштина. Напросто, требало га је што даље одгурнути од Београда. Оно, међутим, што одмах пада у очи јесте да је *Протекција* изразитији израз Нушићеве потребе за смехом, но сатиричара. Он ствара комику из заплета и забуне јер има потребу за шалом. У суштини, Нушић није некакав политички борац који ће се зарад свијих идеја и жртвовати. Не, нашавши се у мучној ситуацији он заправо пише компромисну комедију.

Ову најаву у "Протекцији" потврдиће и његов каснији животни пут. Десет година после конзулских служби опозиционар Нушић прераста у човека оданог режиму - друштвени се критичар претаче у забавног писца. Та оданост га доводи до места драматурга и заменика управника Народног позоришта у Београду, шефа одсека за националну пропаганду, директора Народног позоришта у Новом Саду, првог среског начелника у Битољу, организатора позоришта у Скопљу, управника позоришта у Сарајеву, библиотекара у Народној скупштини ... - и није ово први случај у коме режим успева, код српских реалиста, да своје опозиционаре претаче у слушчад. Све је код њега мање сатире, а све израженија потреба за комедијом заплета и забуна, и водвиљем. Као стваралац траје у свету малограђанске патријархалности - вегетира. У тој га је атмосфери затекао и преврат од 29. маја 1903. године. Преврат у коме је пао режим коме је био одан. Алкибијад Нуша из ђачких дана, преко Бранислава Нушића из времена сатире у делу и оданости режиму, претаче се сада у Бен Акибу који у *Политици* засмејава читалачку публику. Живот можда и личи на позориште, али не трпи прерушавања - а ако их међу људима и има онда се сврставају у оне уз које могу једино да се примере пежоративни епитети. Ми то не чинимо из пристојности, али подсећамо да Нушић од претпревратничког времена па све до 1929. године није дао ни ишта новог, ни ишта вредно. Поданички је, а касније и самоувређено, ћутао. Или, дао је *Пут око света*, рецимо - нешто што једино може да траје на просторима лакрдије. Тридесет је година ћутао.

Комичар у духу прошао је страхоте српског повлачења преко Албаније. Подвлачимо овај први светски рат - иако је пре тога преживео и два балканска - јер је у њему изгубио сина. Уписујући добровољце Нушић је уписао и свога сина - платио свој "данак у крви". Рат је проживео у изгнанству – Италија, Швајцарска, Шпанија. Када се по окончању ратних голгота вратио у Србију вратио се "скрхан и остарео, изгледао је као бивши човек" - изгубљеног јединца никада није мгао да заборави. У сасвим измењеним околностима - након многих ствари и многих заборављања - а у последњој деценији свг живота, "вратио се књижевним тежњама и идеалима своје младости". Бивши поданик режину стваралачки се посветио комедији, а као човек приближио "напредном покрету, ушао у Народни фронт, и јавно иступао против фашизма". Било је то време када је - истина без оне дубине Стеријиних комедија - успео да сједини значајност његове "комедиографске тематике с виртуозношћу Трифковићеве сценске технике". Просторношћу, разноврсношћу и живописношћу, Нушић је створио свој "комични свет у нашој књижевности".

Било је то време када једно за другим ствара: *Госпођу министарку, Предговор, Мистер долар, Београд некад и сад, Ожалошћена породица, Др, Ујеж.* Враћа се и сатири у *Покојнику* - сатири коју је педесет година пре тога зачео у *Народном посланику*. Умро је 19. јануара 1938. године.

Тежак је био животни пут Бранислава Нушића. Живео је у време тимочке буне, преврата од 29. маја 1903. године, анексије Босне и Херцеговине, два Балканска рата, Првог светског рата. Трагедија је захватила и његову породицу. А ипак је иза себе оставио "највећу продукцију комике" - у времену које се противило смеху. Хумором је облисато и своју аутобиографију. Тежину живота олакшавао је хумором и смехом. Само је на изглед то олако чинио, и само на изглед на олак начин на који је то чинио - успркос свих примедби које се могу ставити не само на рачун његовога дела, но и наћина живљења. Бољега од њега ми ипак имали нисмо, а на равног њему мораћемо још да попричекамо.

До 1903. године Нушић је и борбен и жесток - сатиром је спретно указивао на тадашња наличја србијанског друштва. Истина да та жестина није Домановићева - без његове је оштрине и доследности. А није је могла ни имати јер Нушић није, попут Домановића, "непомирљиви непријатељ апсолутистичке реакције", до само "хумориста и иронизатор". Али, Нушић је то остао и након пада апсолутизма а победе србијанске буржоазије - истина у бледој форми и за њега изразито неповољним околностима обзиром на оданост Обреновићима. Кажемо ипак остао јер је нови вакат био противан сатири - нису бар могли да јој прибегну сатиричари обреновићевске епохе који су били идејни носиоци онога што је после Обреновића дошло. Буржоазија која је сада била на власти далеко је била од оног слободарства о коме је у опозицији ватрено говорила. Радикална партија која се преточила у партију српске буржоазије није више била она снага која је будила наду - класна диференцијација је бездушно разбијала српско друштво. Није више било ни Домановића - умро је 1908. године. Напредније друштвене снаге у Србији једноставно није било. Нема га ни у сатири - *Србија од Домановића нема свога сатиричара*.

Ту је само Нушић са својим хумором и иронијом. Уместо сатиричара српска је књићевност "пала" на дело благог и безопасног шаљивчине - на дело човека који је пре свега и чак једино хоће да види смешно. Бен Акиба у *Политици* је Нушић неједнаке вредности, човек који се креће у распону од "крепке сатиричности до политичке реакционарности, од здравог хумора до порнографије". Његову немоћ да буде сатиричар нове Србије изванредно је уочуо још Скерлић - који је иначе према Нушићу гајио једно нерасположење због "кључне непоузданости". Оно што Скерлић, међтим, није видео јесте да је Нушић био заправо крајњи домет тадашње српске књижевности ка сатири уопште. Српско друштво је још увек било младо буржоаско друштво, са недовољним разграничењем између грађанства и малограђанства и поред тога што је економска диференцијација била све уочљивија. Оштрија разлика и у менталитету јавиће се тек након првог светског рата. У том вакуму није Бен Акиба из 1906. и 1907. године врх Нушићевог срозавања. Оно ће доћи тек са *Путем око света* 1910. године. Тај *Пут* биће врх низине душевног и духовног видика великог дела нашег друштва.

Када се говори о Нушићу неизоставно се мора имати у виду да је он прешао чак кроз три историјска периода: први, Милана и Александра Обреновића, други, који захвата раздобље од 1903 - 1918. године, и трећи, од 1918, до смрти. Морају се сви периоди имати у виду јер је сваки од њих на њему и његовом делу оставио неизбрисивога трага.

Први период означава и његово тематско интересовање за функционисање власти под окриqем лажног парламентаризма уведеним у време режима Милана Обреновића. То је време када настаје *Народни посланик* (1883) и када се из Нушића извија и сатира. Напросто, реч је о времену изборне корупције у атмосфери заосталих србијанских паланки. Газда-Јеврем је језгро и хумора и сатире - владин кандидат за народног посланика који са народом нема никакве везе, као "ни трунке свести о општим народним интересима". Трговцу се напросто прохтело да буде народни посланик јер му посланство омогућава да мал још виће увећа. Градећи радњу на комедији забуне Нушић и хумору даје неке примесе доброћудности: прво, што је изборну брбу свео на фамилијарно надметање и, друго, што се газда-Јеврему ипак није наругао - више га је представио као патријархалног домаћина који у изборној борби нерадо прибегава методама које нису примерене његовом патријархалном схватању.

Упоредо са тим доброћудним хумором кад је у питању газда-Јеврем Нушић неке личности чак није желео ни да доведе на терен комике: газда-Јевремову кћер Даницу и будућег зета, адвоката Ивковића. Њих штити љубав.

Готово потпуно исти случај имамо и у "*Сумњивом лицу* (1888). Ако је газда-Јеврем противкандидат свом будућем зету, у *Сумњивом лицу* срески капетан Јеротије чак хапси будућег зета, апотекарског помоћника Ђоку.

Због те лаке комике критика је Нушићу често замерала, али је још чешће превиђала реализам са којим је она готово нераскидиво била везана. Србија коју он открива није аналогна оној Србији из дела српских реалистичких приповедача. Или, није то сељачка но грађанска и бирократска Србија - она од које су српски реалисти зазирали. Нушић заправо даје друштвену комедију. Управо то јер је у Покојнику - истина из много каснијег времена (1937) - досегао, не само до престонице колико и до највиших друштвених кругова. Био је то Нушићев највиши одскок у друштвеној критици и најближе приближавање сатири.

У другом, најдужем периоду, који стваралачки захвата распон од *Протекције* (1889) до *Госпође министарке* (1929) Нушић ради "на озбиљној драми и различитим бројним жанровима и лаким комедијама и водвиљима" - *Обичан човек (1899). Свет (1906), Пут око света (1910)*.

Процват у свом раду он остварује у последњој години свог живота када се враћа друштвеној комедији - оној коју је неговао у првом периоду: *Госпођа министарка* (1929), *Ожалошћена породица* (1934), *Покојник* (1837). Поред ових дела даје и она у којима се "друштвена критика спаја с водвиљским заплетима": *Мистер долар*, *Београд некад и сад, Ујеж, Др* и читав низ једночинки: *Кирија, Мува, Два лопова, Алфабета, Код адвоката.*..

Упоредо је писао и романе - Шаљиви роман *Општинско дете* (1902) и забавни роман за децу Х*ајдуци* (1933) - путописе - *Крај Охридског језера, Са Косова на сиње море, Косово* - и мемоаре - најбоља му је *Аутобиографије* (1924).

Да за тренутак обратимо пажњу на његова кључна дела:

"Народни посланик" је сатиричко-хумористична карикатура утемељена на лажном парламентаризму. Истовремено, а истрајавајући на хумору, Нушић је прибегао својеврсном екстрему, или апсурду - узимањем за владиног кандидата личност која није ништа друго до "политички аналфабета". Газда-Јеврем, провинцијални трговац, зна само за своје личне интересе. У том свету он је на свом месту. У свету политике он је карикатура која на кандидатуру гледа као на трговачки посао - да се на лак начин дође до великих пара. Управо такав он власти треба и управо таква власт треба њему. Што већа карикатура то је за власт изазовнија. То је то стање лажног парламентаризма које Нушић извргава смеху - и кроз форму оштровидне сатире која је нарочито јако подвучена у тренуцима кад Срета Нумера уважбава газда-Јеврема у улози посланика.

Нушић ипак не држи дуго у рукама бич сатире и критике. Попушта код газда-Јеврема који је пре свега *Патијархални отац породице*. Добар трговац и домаћин, попуствљив као отац он тешко прихвата правила изборне кампање која се противе његовим патријархалним назорима. Што комедија даље тече то Нушић све убедљивије силази са сатире и улази у простор комедије заплета и забуне. Или, "жртвује сатиру комедији". Под исти кров доводи и власт и опозицију и прибегава водвиљском решавању - браком мири власт и опозицију.

Комедију *Сумњиво лице* написао је под утицајем Гогољевог *Равизора* - у стварности Србије препознао је много онога што је Гогољ видео у Русији. И писао је с великим уживањем желећи да створи сатиру на рачун српске бирократије и примитивне власти. Неспорно је да хумор доминира, али је иза његовог застора јасно видљиво и тешко стање у коме се тада налази Србија.

Све је у Србији подчињено власти у Београду одакле све и долази - и добро, и зло, и казна, и награда. И то локалне власти у унутрашњости знају и по томе се равнају - до мере чак да су у немоћи и страху брзоплете и смешне. На тој основи Нушић гради комедију забуне.

И опет Нушић прибегава екстремима - овде је то срески капетан Јеротије, који у паници уместо опасног терористу с бомбама хвата апотекарског помоћника.

Као што је и Газда Јеврем у *Народном посланику* био човек не на свом месту у изборној трци, тако је и овде срески капетан Јеротије оличење ограничености, страшљивости и брзоплетости који и оно мало памети што има изгуби у паници која наступа у тренуцима наредби с вишег места. Зец пред вишим органима он је вука над подчињенима. Капетан Јеротије у комедији доминира јер Нушићу нису ни потребне позитивне личности. На таласима хумора он гради сатиру о стању ствари у Србији.

Уместо да истрајава на стравичној збиљи бирократске отуђености власти од народа Нушић својим хумором то стање умекшава. Он неће зло и мржњу у људима. И Јеротије је патријархални отац и домаћин - толерише размажнеу кћер баш као и газда-Јеврем. Комедија кулминира са потером у паници и шалом сатканом у заблуди - паралелно са Јеротијевим освешћењем - и његовим сазнањем да је ухваћен у сопственој клопци и насамарен на сопственом огњишту. Сатира се и шала мешају у овој комедији са врло јасном реалистичном и језгровитом сликом коју је Нушић дао о свом времену.

*Протекцију* је Нушић стварао у врло неповоqним условима - у затвору. Неповољним под условом да се и Србија цела не схвати као својеврстан казамат за све слободномислеће људе тога времена. У овој комедији је, поштедевши власт сатиричног ругања, а поведен својом пасијом за водвиљем, желео да непомирљиво помири - да "и овце буду на броју и вуци сити". Вођен том потребом он и министра у њој представља као џентлмена, великодушног и широкогрудог човека који "разуме младе људе и њихове опозиционе идеје, толерира критику и даје подршку људима који слободно мисле". Реч је о комеддији где љубав у патријархалном свету даје основу заплету, баш као и "очинска љубав и заштита".

У овој комедији Нушић је пропратио једну карактеристичну појаву тога времена - појаву по којој се до службе није могло досегнути без политичке или рођачке протекције. Врло захвална тема за сатиру од које је Нушић побегао. Околности су за њега биле врло неповољне - до мере да заступа изрзито компромисни став.

Аћим Катић, снисходљиви бирократа из времена режима Милана Обреновића, председник суда и сила у делокругу своје власти дрхти и пред министровим вратима и пред министровом послугом. Из унутрашњости Нушић га доводи у престоницу где доживљава "неочекиване преврате у породичном животу". Он је истовремено и чиновник "од главе до пете" и патријархална глава породице - детаљ због којег придобија Нушићеву симпатију. Али, његов син не само да је ватрени опозиционар но и љубавник министрове ћерке. И то је тај простор где се губи сатира - насупрот очекивању министар је широкогруд, толерише опозицију и критику на рачун слободоумног проишљања. Због таквог промишљаwа чак склапа "џентлменски споразум са будућим зетом" - нека и даље сарађује у опозиционом листу али да лист не потписује као уредник.

Маколико да у овој комедији претеже Нушићева наклоност према водвиљу остаје ипак утисак да није склопљен xентлменски споразум колико је дипломатија победила - уклањањем из првих борбених редова млади опзиционар је практично капитулирао. Било је више него јасно да пред собом немамо више Нушића из претпожаревачког дела - удаљавакући се од теме власти он љубавној интриги у *Протекцији* даје многи више простора но према двема комедијама. Управо зато му ни хумор ње спонтан колико, "усиљен и напет". Уопште, цела комедија је некако растрзана шаљивим анегдотама без оне спонтане везе колико форсиране потребе.

У *Првој парници* Нушић у своје комедије уводи онај малограђански свет не само као тему хумора но и сатире. Овде комедија изниче са драмске подлоге. Имућни трговац је школовао сина у Паризу, отворио му адвокатску канцеларију и планира да га ожени имућном девојком. Но, овај се заљубљује у сиромашну. Немоћан отац служи се подвалм - сиромашну девојку клевета и црни и пред светом и пред сином Поткупљиваwем новинара удешава да скандал добије још веће размере. Ту је и лажни сведок - писар Срета који је готов на све.

За разлику од личности из претходних комедија отац - трговац носи овде у себи неке тамније и злураде боје. Комедија је текла на ивици драме. Нушић је ипак имао довољно стваралачког дара да спречи победу зла - махинације бивају откривене а случај долази пред пороту породице у којој син оптужује оца. То је та његова прва парница.

У комедији *Свет*, која долази из његовог другог стваралачког периода, Нушић нам даје своу личну исповест због које она има и призвуке елегије. Време одлази и сасвим односи идилу патријархалног живота - породични мир, слогу и љубав. Ту идилу он нам предочава у уводном делу своје комедије. Ново време уноси у тај свет и атмосферу већ виђнеу *Првој парници* - порок који ту идилу нарушава. Пензионер Тома, исповедна Нушићева личност у комедији, жали се на свет коме је отворио своју кућу:

- Док није ушао у моју кућу, ми смо красно живели; сви смо се волели, сво смо се познавали... Али кад свет наиђе, моја кућа канда није моја кућа, као и да није ово моја породица.

Реч је заправо о трагикомедији - пред налетом тога новог живота Тома је принуђен да капитулира. А пораз није захвалан за ведри и живахни смех - зато га овде и нема. Он извире из интрига, из обрта ситуација, из заплета у коме је тешко снаши се. Најезда малограђанске стихије и њен духовни приказ даје овој комедији основну вредност.

Од *Пута око света* - који је само израз олаког расипања талента и спуштања у "орефеум и лакрдију" - до *Госпође министарке* (1929) протекло је пуних деветнаест година. Било је то из много разлога - његово најмање прозно стваралачко време. Ново време је нудило обиље комедиографских тема али је Нушић жалио за старим у коме је смех био много искренији. Протоком времена остављали су га и књижевни другови - многи су већ били помрли док је Бора Станковић живео повучено и усамљено "под својим чардаком". Са Дучићем и Ракићем није имао много заједничког, а бол за сином нија га мимоилазила.

*Госпођу министарку* је дуго потајно носио у себи, ваљда ношен и жељом да се врати сатири, али не и да напушта водвиљ.

На глас да је постала министарка "добру жену и добру домаћицу", Живку Поповић, слично газда - Јеврему и среском капетану Јеротију, хвата вртоглавица. Вртоглавица у раскораку патијархалне домаћице, уског видокруга и скромног речника која има амбиција да се отме из те стварности до нивоа високог и отменог друштва. Стварност и уобразиља су у непремостивом раскораку. На тој супротности, неумереностима и претеривања до апсурда он гради комику и подсмева се министаркама. Из тог Живкиног раскорака израста и њена карикатура која поприма обрисе сатире која се устремљује не само на њу као конкретну сујетну жену, но и на власт која људима одузима памет и меру.

Нема спора да се радња одвија по начелима водвиља а заплет израста из Живкине потребе да се ослободи зета и кћер преуда за примеренију прилику "са звурном титулом". Неспретна у новонасталим околностима Живка улеће у сопствену клопку, саплиће се о сопстене интриге да би јој се на крају читав сан срушио уз неизбежни скандал. Сан дође и прође - свакодневица једнолично и одмерено тече "као шеталица на зидном сату".

*Госпођа министарка* захвата једну свевремену тему јер су свевремене и противуречности између постојећег стања ствари и снова. Примитивци се не предају олако баш као што не воле ни смех на свој рачун. Они верују у сопствену трајност, жилавост и васкрснуће. Уосталом, зар Живка не оставља баш ту поруку на крају комедије кад се обраћа публици:

- А шта се ви церекате мојој судбини? Не заборавите да сад нисам министарка па не морам више да будем отмена, а онда нека вам не буде криво ако распалим језиком по вама. **’**Ајде, идите кући, идите, нећете ваљда до краја да ми стајете на муку. Идите и немојте, ђаво да вас однесе, да ме оговарате, јер, ко зна, данас - сутра могу ја опет бити министарка. Само док се заборави ово нешто мало бруке, ево мене опет, па после да не буде : што нам ниси казала. **’**Ајде, **’**ајде, идите сад... "**.**

У комедији *Београд некад и сад* Нушић је само поновио оно што је изнео у комедиј *Свет*. Београд се окренуо тумбе - у начину живота, моралу, друштву... Ни у кући више нема реда - нити деца слушају, нити су жене оне домаћице као што су некада биле. Једна кћер учи балет, друга би да буде мис Београда, а син мисли једино на фудбал. Отмена дама се истовремено дружи са мужем и љубавником отворено говорећи како је "љубавник облачи". Нушић је ову комедију назвао веселом игром без амбиција да из сукоба старог и новог извлачи наравоученије.

У комедији *Мистер долар* он полази од фабуле једног француског водвиља о келнеру који је изненада сазнао да је добио у наследство огромно богатство у Америци. Пронео се глас о томе да је један келнер из београдског монденог клуба "добио милионско наследство". Тај глас не само да мења његов живот но још више оних који га окружују. Вртоглавица која хвата свет прилика је за Нушића да распламса хумор. Келенер постаје центар тог света - подиже се до почасног места, отмене даме му се нуде а највише му се улагују они који су га до јуче највише вређали. На овом водвиљу Нушић прати поразну снагу култа новца. А сила је таква да изобличује људе до мере да сасвим изгубе сопствени лик. Пратећи то изобличење наш писац улази у онај мондени свет који му је био поприлично стран. Зато му је и хумор усиљен - на свежини добија тек изван тога простора.

И комедија *Др* је утемељена на теми новца - све се купује и све је на продају, па и научни рад. Пишући ову комедију Нушић је кренуо од сатиричне замисли да би онда "склизнуо" у водвиљ. Заплет расте из чина у чин да би се у трећем окретао као "вртешка" - ништа се ту више не зна, чак ни ко је коме род. Заплети се преплићу да би на крају из њих сви изашли неповређени.

Младића који је продавао своје знање Нушић покушава да извуче из домена сатиричне оштрице али се кроз целу комедију провлачи питање моралностаквног понашања. Провлачи баш као и код патријархалног домаћина Животе који све "мери новцем". Тему која је изазов за најоштрију сатиру о погубном дејству новца којим се све може Нушић ипак ублажава "разиграно и обесно размаженим водвиљем".